CELEX: 32012R0470
Language: el
Date: 2012-06-04 00:00:00
Title: Κανονισμός (ΕΕ) αριθ. 470/2012 της Επιτροπής, της 4ης Ιουνίου 2012 , για την τροποποίηση του παραρτήματος II του κανονισμού (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου όσον αφορά τη χρήση της πολυδεξτρόζης (Ε 1200) στην μπίρα  Κείμενο που παρουσιάζει ενδιαφέρον για τον ΕΟΧ

5.6.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 144/16
            
         ΚΑΝΟΝΙΣΜΌΣ (ΕΕ) αριθ. 470/2012 ΤΗΣ ΕΠΙΤΡΟΠΉΣ
   της 4ης Ιουνίου 2012
   για την τροποποίηση του παραρτήματος II του κανονισμού (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου όσον αφορά τη χρήση της πολυδεξτρόζης (Ε 1200) στην μπίρα
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, που αφορά τα πρόσθετα τροφίμων (1), και ιδίως το άρθρο 10 παράγραφος 3 και το άρθρο 30 παράγραφος 5,
   Εκτιμώντας τα ακόλουθα:
   
               (1)
            
            
               Ο κανονισμός (ΕΚ) αριθ. 1333/2008 θεσπίζει ενωσιακό κατάλογο προσθέτων τροφίμων που εγκρίνονται για χρήση σε τρόφιμα και καθορίζει τους όρους χρήσης τους.
            
         
               (2)
            
            
               Ο εν λόγω κατάλογος μπορεί να τροποποιηθεί σύμφωνα με τη διαδικασία που αναφέρεται στον κανονισμό (ΕΚ) αριθ. 1331/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, για τη θέσπιση ενιαίας διαδικασίας έγκρισης για τα πρόσθετα τροφίμων, τα ένζυμα τροφίμων και τις αρωματικές ύλες τροφίμων (2).
            
         
               (3)
            
            
               Σύμφωνα με το άρθρο 3 παράγραφος 1 του κανονισμού (ΕΚ) αριθ. 1331/2008, ο ενωσιακός κατάλογος προσθέτων τροφίμων είναι δυνατόν να επικαιροποιείται είτε με πρωτοβουλία της Επιτροπής είτε κατόπιν αίτησης.
            
         
               (4)
            
            
               Για τη χρήση της πολυδεξτρόζης (E 1200) ως συντηρητικού στην μπίρα υποβλήθηκε αίτηση έγκρισης και διαβιβάστηκε στα κράτη μέλη.
            
         
               (5)
            
            
               Οι μπίρες μειωμένων θερμίδων και χαμηλής περιεκτικότητας σε αλκοόλ είναι γενικά χαμηλής αποδοχής επειδή μειονεκτούν όσον αφορά το σώμα και την αίσθηση που αφήνουν στο στόμα. Η προσθήκη της πολυδεξτρόζης (E 1200) μπορεί να συμβάλλει στη βελτίωση του σώματος και της αίσθησης που αφήνουν στο στόμα, ενώ ταυτόχρονα μπορεί να προσφέρει την απαραίτητη σταθερότητα αφρού. Επιπλέον, η πολυδεξτρόζη (E 1200) έχει χαμηλή θερμιδική αξία και η προσθήκη της θα αυξήσει ελάχιστα τη συνολική θερμιδική αξία της μπίρας.
            
         
               (6)
            
            
               Η πολυδεξτρόζη (Ε 1200) ανήκει στην ομάδα των προσθέτων για τα οποία δεν έχει καθοριστεί αποδεκτή ημερήσια λήψη (3). Αυτό σημαίνει ότι δεν παρουσιάζει κίνδυνο για την υγεία στα επίπεδα που απαιτείται για την επίτευξη του επιθυμητού τεχνολογικού αποτελέσματος. Επομένως, κρίνεται σκόπιμο να επιτραπεί η χρήση της πολυδεξτρόζης (E 1200) στις μπίρες μειωμένων θερμίδων και χαμηλής περιεκτικότητας σε αλκοόλ.
            
         
               (7)
            
            
               Σύμφωνα με το άρθρο 3 παράγραφος 2 του κανονισμού (ΕΚ) αριθ. 1331/2008, η Επιτροπή πρόκειται να ζητήσει τη γνώμη της ευρωπαϊκής αρχής για την ασφάλεια των τροφίμων (EFSA) με σκοπό να επικαιροποιήσει τον ενωσιακό κατάλογο των προσθέτων τροφίμων που καθορίζεται στο παράρτημα II του κανονισμού (ΕΚ) αριθ. 1333/2008, εκτός από τις περιπτώσεις εκείνες στις οποίες η εν λόγω επικαιροποίηση δεν ενδέχεται να έχει επιπτώσεις για την ανθρώπινη υγεία. Επειδή η έγκριση της χρήσης της πολυδεξτρόζης (E 1200) στις μπίρες μειωμένων θερμίδων και χαμηλής περιεκτικότητας σε αλκοόλ αποτελεί επικαιροποίηση του εν λόγω καταλόγου η οποία δεν ενδέχεται να έχει επίπτωση στην ανθρώπινη υγεία, δεν είναι αναγκαίο να ζητηθεί η γνώμη της Ευρωπαϊκής Αρχής για την Ασφάλεια των Τροφίμων.
            
         
               (8)
            
            
               Σύμφωνα με τις μεταβατικές διατάξεις του κανονισμού (ΕΕ) αριθ. 1129/2011 της Επιτροπής, της 11ης Νοεμβρίου 2011, για την τροποποίηση του παραρτήματος II του κανονισμού (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου με την κατάρτιση ενωσιακού καταλόγου για τα πρόσθετα τροφίμων (4), το παράρτημα II με το οποίο θεσπίζεται ενωσιακός κατάλογος προσθέτων τροφίμων που εγκρίνονται για χρήση σε τρόφιμα και καθορίζονται οι όροι χρήσης τους εφαρμόζεται από την 1η Ιουνίου 2013. Προκειμένου να επιτραπεί η χρήση της πολυδεξτρόζης (E 1200) στην μπίρα πριν από την ημερομηνία αυτή, είναι αναγκαίο να καθοριστεί εγγύτερη ημερομηνία εφαρμογής όσον αφορά το συγκεκριμένο πρόσθετο τροφίμων.
            
         
               (9)
            
            
               Επομένως, το παράρτημα II του κανονισμού (ΕΚ) αριθ. 1333/2008 πρέπει να τροποποιηθεί ανάλογα.
            
         
               (10)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ενώ ούτε το Ευρωπαϊκό Κοινοβούλιο ούτε το Συμβούλιο αντιτάχθηκαν σ’ αυτά,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Το παράρτημα II του κανονισμού (ΕΚ) αριθ. 1333/2008 τροποποιείται σύμφωνα με το παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 4 Ιουνίου 2012.
      
         
            Για την Επιτροπή
         
         
            Ο Πρόεδρος
         
         José Manuel BARROSO
      
   
   
      (1)  ΕΕ L 354 της 31.12.2008, σ. 16.
   
      (2)  ΕΕ L 354 της 31.12.2008, σ. 1.
   
      (3)  Έκθεση της Επιτροπής σχετικά με την πρόσληψη προσθέτων τροφίμων στην Ευρωπαϊκή Ένωση COM(2001) 542 τελικό.
   
      (4)  ΕΕ L 295 της 12.11.2011, σ. 1.
   
      ΠΑΡΑΡΤΗΜΑ
      Στο μέρος Ε του παραρτήματος II του κανονισμού (ΕΚ) αριθ. 1333/2008 εισάγεται η ακόλουθη εγγραφή στην κατηγορία τροφίμων 14.2.1 «μπίρα και ποτά βύνης» μετά την εγγραφή Ε 1105:
      
         
                      
                  
                  
                     «E 1200
                  
                  
                     Πολυδεξτρόζη
                  
                  
                     
                        quantum satis
                     
                  
                  
                      
                  
                  
                     Μόνο για τις μπίρες μειωμένων θερμίδων και χαμηλής περιεκτικότητας σε αλκοόλ
                  
                  
                     Περίοδος εφαρμογής:
                     Από τις 25 Ιουνίου 2012»